《菖歜二章赠孙太初山人》
明代·郑善夫

菖歜葱葱，在彼涧滨。岁茁九花，世人不纫。秘之颍谷，以俟云君。

念彼菉葹，苍苍广津。

菖歜青青，在彼原隰。岁茹九节，可以绝粒。华滋寂寥，尔乃独立。

世无神皇，凤衰麟泣。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。